पांचवां चरण शांतिपूर्वक संपन्न, 83 फीसदी मतदान  
राज्य के चार जिलों की 38 विधानसभा सीटों पर भारी सुरक्षा व्यवस्था के बीच 83 फीसदी मतदान दर्ज किया गया। इन चार जिलों में से तीन नक्सल प्रभावित जिले हैं।
पश्चिम बंगाल में विधानसभा चुनाव का पांचवां चरण शनिवार को शांतिपूर्वक संपन्न हो गया। राज्य के चार जिलों की 38 विधानसभा सीटों पर भारी सुरक्षा व्यवस्था के बीच 83 फीसदी मतदान दर्ज किया गया। इन चार जिलों में से तीन नक्सल प्रभावित जिले हैं।  निर्वाचन आयोग के एक अधिकारी ने कहा, "मतदान सुबह सात बजे शुरू हुआ और शाम पांच बजे संपन्न हो गया। मतदान का प्रतिशत बढ़ सकता है क्योंकि मतदान खत्म होने के समय शाम पांच बजे तक कई मतदान केंद्रों पर बड़ी संख्या में मतदाता कतार में खड़े थे।"  राज्य में पांचवें चरण के मतदान के तहत पश्चिम मिदनापुर की 12, पुरुलिया की पांच, बांकुड़ा की नौ और बर्दवान की 12 सीटों के लिए कुल 193 उम्मीदवार मैदान में थे। मतदान के लिए 9,425 मतदान केंद्र बनाए गए थे। इन 38 विधानसभा सीटों के अंतर्गत मतदाताओं की संख्या करीब 74 लाख थी।   पश्चिम मिदनापुर, पुरुलिया और बांकुड़ा के जंगली और दूरदराज वाले इलाकों में मतदान के दौरान दो हेलीकॉप्टर हवाई सर्वेक्षण के जरिए निगरानी करते रहे। मतदान शांतिपूर्ण ढंग से सम्पन्न कराने के लिए अर्धसैनिक बलों की 550 से 600 कम्पनियां तैनात की गईं।  अतिरिक्त मुख्य निर्वाचन अधिकारी एन.के.सहाना ने आईएएनएस को बताया, "दोपहर तीन बजे तक 74 प्रतिशत मतदान दर्ज किया गया।" सहाना ने बताया, "पश्चिमी मिदनापुर और बांकुरा जिले में 75 प्रतिशत और पुरुलिया में 72 प्रतिशत मतदान हुआ। बर्दवान में 74 प्रतिशत मतदान दर्ज किया गया।" इस चरण में तीन नक्सल प्रभावित जिलों की उन 14 विधानसभा सीटों पर भी मतदान हुआ, जिन्हें नक्सलियों का गढ़ माना जाता है। राज्य में छठे और अंतिम चरण का मतदान 10 मई को होना है।  बर्दवान जिले में नौ लोगों को गिरफ्तार किया गया जबकि गड़बड़ी की वजह से 44 इलेक्ट्रानिक वोटिंग मशीनों को बदला गया। पांचवें चरण में राज्य के स्वास्थ्य मंत्री सूरज्याकांत मिश्रा और पश्चिम बंगाल में कांग्रेस के प्रदेश ईकाई के अध्यक्ष मानस भुइयां के राजनीतिक भाग्य का फैसला इलेक्ट्रॉनिक वोटिंग मशीन में बंद हो गया। पांचवें चरण में मार्क्‍सवादी कम्युनिस्ट पार्टी (माकपा) ने 32 सीटों पर तथा भारतीय कम्युनिस्ट पार्टी (भाकपा) ने एक, फारवर्ड ब्लॉक ने तीन, तृणमूल कांग्रेस ने 33, कांग्रेस ने पांच सीटों पर अपने उम्मीदवार उतारे थे। भारतीय जनता पार्टी (भाजपा) ने सभी 38 सीटों पर अपने उम्मीदवार खड़े किए थे। राज्य विधानसभा चुनाव के तहत 294 विधानसभा सीटों के लिए मतदान की प्रक्रिया 18 अप्रैल को शुरू हुई थी। मतगणना 13 मई को कराई जाएगी। राज्य में अब तक पहले चार चरणों के दौरान 242 सीटों के लिए मतदान हो चुका है।